## Mazón: “Destinem 48,6 milions d’euros en ajudes per a inversions productives que contribuiran a la creació de 800 llocs de treball i al manteniment de 17.300 més”

*** 609 pimes del sector tèxtil, químic, jogueter i ceràmic, entre altres, es beneficien d’estes subvencions, que es faran efectives en els pròxims dies i mobilitzaran més de 135 milions d’euros d’inversió privada
* El 40 % de les empreses beneficiàries realitzaran actuacions en 44 municipis afectats per les riuades, que superaran els 55,5 milions d’euros d’inversió, el manteniment de 5.800 llocs de treball i la creació de 208 més
* El president de la Generalitat subratlla que les iniciatives del Consell dirigides al sector industrial “estan generant oportunitats reals de creixement per a les pimes”, a les quals ha qualificat de “motor de la recuperació”**

**València.**

El president de la Generalitat, Carlos Mazón, ha anunciat la concessió de 48,6 milions d’euros en ajudes per a inversions productives de 609 pimes, “que afavoriran la creació de 800 llocs de treball i el manteniment de prop de 17.300 llocs de treball nous”.

El cap del Consell ha subratllat que estes subvencions, la concessió de les quals es farà efectiva en els pròxims dies, “permetran mobilitzar una inversió privada de 135,45 milions d’euros, a més de contribuir a la reindustrialització de la Comunitat Valenciana i a l’enfortiment del teixit productiu”.

Les ajudes corresponen a la convocatòria de la Conselleria d’Innovació, Indústria, Comerç i Turisme destinada a inversions productives de pimes de l’exercici 2025, emmarcades en l’Estratègia de reindustrialització de la Comunitat Valenciana 2024-2028.

Compten amb un pressupost de 48,6 milions d’euros amb l’objectiu donar suport a les inversions en actius materials i immaterials de les pimes en la millora dels seus processos productius, amb un màxim de 200.000 euros per empresa. Amb això, ha destacat Mazón, “impulsem directament la seua competitivitat, eficiència i capacitat de creixement, i contribuïm al procés de reindustrialització de la Comunitat Valenciana”.

Entre els principals sectors beneficiaris de les ajudes, Mazón ha mencionat la indústria química, la ceràmica, el vidre i els materials de construcció no metàl·lics, així com els sectors del paper i les arts gràfiques, el joguet, la indústria de l’esport, altres branques de la indústria manufacturera i el sector tèxtil.

**Inversions en 44 municipis afectats per les riuades**

El cap de l’executiu valencià ha recalcat que una part significativa d’estes ajudes es dirigix a reactivar el teixit econòmic de 44 municipis afectats per les inundacions del 29 d’octubre passat.

D’esta manera, ha explicat que 239 pimes (el 40 % del total) realitzaran les seues inversions en estes zones, i arribaran a una inversió superior als 55,5 milions d’euros. Per a fer-ho possible, la Generalitat ha destinat 24,45 milions d’euros en ajudes específiques a estes empreses, “la qual cosa permetrà mantindre més de 5.800 llocs de treball i crear 308 llocs de treball nous”, segons ha apuntat el president.

Entre les localitats afectades per la riuada, els principals sectors que reben ajudes corresponen al metal·lomecànic i l’hàbitat, seguits per les indústries del paper i les arts gràfiques, i el sector del plàstic.

En este sentit, el Mazón ha destacat que “estes subvencions no només són una inversió econòmica, són també una aposta decidida i estratègica per les pimes”, a les quals ha qualificat de “motor de la recuperació de la Comunitat Valenciana”. “Estem acompanyant els nostres municipis en la seua reconstrucció, i ho fem amb futur, amb oportunitats i amb ocupació”, ha afegit.

En este sentit, ha recordat que “la Comunitat Valenciana és la segona autonomia a on més s’ha reduït l’atur en l’últim any” després d’Andalusia, amb un descens entre gener i juny de quasi 25.000 persones, cosa que suposa un descens del 8 %, al mateix temps que ha assenyalat que la reducció de -3.835 persones en l’atur registrat del mes de juny “és la xifra d’aturats més baixa d’un mes de juny des de 2008 i suposa el quint mes consecutiu en què disminuïx l’atur en la nostra regió”.

De fet, s’ha produït una baixada de l’atur industrial de l’1,5 % en l’últim mes i del 8,6 % en termes interanuals, a més que ha augmentat un 27,4 % la creació d’empreses en maig respecte al mateix mes de 2024, amb un total de 1.726 noves mercantils, la qual cosa suposa “el millor mes de maig de la història en creació d’empreses”, ha afirmat Mazón.

Finalment, el president ha remarcat que estes ajudes “són una mostra clara del ferm compromís del Consell amb l’impuls al nostre sector industrial i reflectixen com les iniciatives de la Generalitat estan generant oportunitats reals de creixement per a les pimes i de creació d’ocupació en la Comunitat Valenciana, per a contribuir així a la recuperació econòmica i social de la nostra terra”, ha assenyalat.

Fecha: 12/07/2025